Document ID: 32000D0333

Komisjoni otsus,
25. aprill 2000,
milles sätestatakse Vietnami Sotsialistlikust Vabariigist pärit kahepoolmeliste karploomade, okasnahksete, mantelloomade ja meritigude importimise eritingimused
(teatavaks tehtud numbri K(2000) 1054 all)
(EMPs kohaldatav tekst)
(2000/333/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/492/EMÜ, milles sätestatakse tervishoiunõuded kahepoolmeliste karploomade tootmiseks ja turuleviimiseks, [1] viimati muudetud direktiiviga 97/79/EÜ, [2] eriti selle artikli 9 lõike 3 punkti b,
ning arvestades järgmist:
(1) Komisjoni ekspert on teinud Vietnami Sotsialistlikku Vabariiki kontrollkülastuse, et kontrollida ühendusse saadetavate kalatoodete tootmis-, ladustamis- ja lähetustingimusi.
(2) Vietnami Sotsialistliku Vabariigi õigusaktide alusel vastutab kahepoolmeliste karploomade, okasnahksete, mantelloomade ja meritigude tervisliku seisundi kontrollimise ning tootmise hügieeni- ja sanitaartingimuste järelevalve eest National Fisheries Inspection and Quality Assurance Centre (Nafiqacen). Samade õigusaktide alusel antakse Nafiqacenile õigus lubada või keelata teatavates vööndites kahepoolmeliste karploomade, okasnahksete, mantelloomade ja meritigude püük.
(3) Nafiqacen ja selle laboratooriumid on võimelised tõhusalt kontrollima Vietnami Sotsialistliku Vabariigi kehtivate õigusaktide kohaldamist.
(4) Vietnami Sotsialistliku Vabariigi pädev asutus on kohustunud edastama komisjonile regulaarselt ja viivitamata andmed toksiine sisaldava planktoni olemasolu kohta kalastusvööndites.
(5) Vietnami Sotsialistliku Vabariigi pädev asutus on andnud ametliku kinnituse direktiivi 91/492/EMÜ lisa V peatükis sätestatud nõuete täitmise ning kõnealuses direktiivis sätestatud tootmise- ja ümberpaigutamispiirkondade liigitamist, lähetus- ja puhastuskeskuste heakskiitmist ning rahva tervise ja tootmise kontrollimist käsitlevate nõuetega samaväärsete nõuete täitmise kohta.
(6) Vietnami Sotsialistlik Vabariik sobib kandmiseks direktiivi 91/492/EMÜ artikli 9 lõike 3 punktis a osutatud vastavustingimusi täitvate kolmandate riikide loetellu.
(7) Vietnami Sotsialistlik Vabariik soovib eksportida ühendusse selliseid külmutatud või töödeldud kahepoolmelisi karploomi, okasnahkseid, mantelloomi ja meritigusid, mida on steriliseeritud või kuumtöödeldud vastavalt komisjoni otsuse 93/25/EMÜ [3] (muudetud otsusega 97/275/EÜ [4]) nõuetele. Selleks tuleks määratleda tootmispiirkonnad, kust kahepoolmelisi karploomi, okasnahkseid, mantelloomi ja meritigusid võib koguda ja ühendusse eksportida.
(8) Impordi eritingimusi kohaldatakse, ilma et see piiraks nõukogu 28. jaanuari 1991. aasta direktiivi 91/67/EMÜ (akvakultuuriloomade ja -toodete turuleviimist reguleerivate loomatervishoiunõuete kohta, [5] viimati muudetud direktiiviga 95/22/EÜ [6]) kohaselt tehtud otsuste kohaldamist.
(9) Käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
National Fisheries Inspection and Quality Assurance Centre (Nafiqacen), Ministry of Fisheries on Vietnami Sotsialistliku Vabariigi pädev asutus, mis kontrollib ja tõendab elusate kahepoolmeliste karploomade, okasnahksete, mantelloomade ja meritigude vastavust direktiivi 91/492/EMÜ nõuetele.
Artikkel 2
Vietnami Sotsialistlikust Vabariigist pärit ja inimtoiduks ettenähtud elusad kahepoolmelised karploomad, okasnahksed, mantelloomad ja meriteod peavad olema pärit käesoleva otsuse lisas loetletud tootmispiirkondadest.
Artikkel 3
Käesolev otsus on adresseeritud liikmesriikidele.
Brüssel, 25. aprill 2000

Labels: 0
3
18
6